Η Λαίδη και ο Αλήτης ΙΙ: Η περιπέτεια του Σκαμπ

Η Λαίδη και ο Αλήτης ΙΙ: Η περιπέτεια του Σκαμπ είναι Αμερικανική ταινία κινουμένων σχεδίων του 2001, σε παραγωγή της Walt Disney Television Animation, η οποία κυκλοφόρησε απευθείας σε βίντεο. Αποτελεί τη συνέχεια της ταινίας κινουμένων σχεδίων της Disney του 1955, Η Λαίδη και ο Αλήτης. Κυκλοφόρησε 46 χρόνια μετά την πρώτη ταινία, στις 27 Φεβρουαρίου 2001. Η ιστορία της ταινίας επικεντρώνεται στον γιο της Λαίδης και του Αλήτη, του Σκαμπ, ο οποίος λαχταρά την ελευθερία του από τους κανόνες του σπιτιού και ονειρεύεται να γίνει ένας «άγριος σκύλος». Μια μέρα, ο Σκαμπ το σκάει από το σπίτι και γίνεται μέλος της συμμορίας «Σκύλοι της Αυλής», της οποίας αρχηγός είναι ο αδέσποτος σκύλος Μπάστερ. Κατά την περιπέτειά του αυτή, γνωρίζει επίσης την Έιντζελ, ένα όμορφο θηλυκό αδέσποτο. Στη συνέχεια, ο Σκαμπ αναγκάζεται να διαλέξει ανάμεσα στον ενθουσιασμό και την περιπέτεια τού να τρέχει ελεύθερος, και στην αγάπη και την αφοσίωση της οικογένειάς του, με τον ίδιο να δυσκολεύεται να αποφασίσει ποιο μονοπάτι να ακολουθήσει.

 Το 1911, μόλις δύο μέρες πριν την 4η Ιουλίου, ο Ντίαρ Τζιμ προσπαθεί να κάνει μπάνιο τις τρεις καλότροπες κόρες, Ανέτ, Ντανιέλ και Κολέτ, καθώς και τον σκανδαλιάρη γιο, τον Σκαμπ, της Λαίδης και του Αλήτη. Όταν ο Σκαμπ προκαλεί χάος στο σπίτι, ο Τζιμ Ντίαρ τον αλυσοδένει έξω στο σπιτάκι ως τιμωρία. Ο Αλήτης προσπαθεί να του μιλήσει ώστε να τον κάνει να καταλάβει πως πρέπει να ακολουθεί τους κανόνες του σπιτιού, αλλά θυμώνει και είναι απότομος μαζί του όταν ο Σκαμπ του λέει για την επιθυμία του να γίνει ένας άγριος σκύλος. Αργότερα, όταν ο Σκαμπ βλέπει μια ομάδα αδέσποτων σκύλων (Σκύλοι της Αυλής) να επιτίθενται στον μπόγια, ενθουσιάζεται, καταφέρνει να απελευθερωθεί και το σκάει για να πάει να τους βρει. Βρίσκει πρώτα μία νεαρή σκυλίτσα της ομάδας, την Έιντζελ, η οποία μετά την πρώτη γνωριμία τον πηγαίνει στην υπόλοιπη ομάδα. Στο μεταξύ, η Λαίδη ανακαλύπτει πως ο Σκαμπ έχει εξαφανιστεί και όλη η οικογένεια αρχίζει να τον ψάχνει. Ο Σκαμπ θέλει να γίνει μέλος της Αυλής, αλλά ο αρχηγός, ο Μπάστερ, του λέει πως πρέπει να περάσει πρώτα κάποιες δοκιμασίες. Η πρώτη είναι να πάρει ένα τενεκεδάκι από ένα τεράστιο, άγριο μπουλντόγκ, τον Ρέγκι. Ο Ρέγκι αρχίζει να κυνηγά τον Σκαμπ και την Έιντζελ, οι οποίοι ωστόσο του ξεφεύγουν, ενώ ο Ρέγκι φυλακίζεται από τον μπόγια. Αργότερα, η ομάδα μιλάει για τον Αλήτη και το πώς κατάφερνε να ξεφεύγει από τον Μπόγια, με τον Μπάστερ να λέει πως κάποτε ήταν καλοί φίλοι οι δυο τους αλλά ο Αλήτης τον πρόδωσε όταν γνώρισε τη Λαίδη. Ο Σκαμπ κατάπληκτος μαθαίνει πως ο πατέρας του ήταν αδέσποτος σκύλος και προσπαθώντας να το συνειδητοποιήσει, πηγαίνει προς τη σιδηροδρομική γέφυρα. Η Έιντζελ τον ακολουθεί και του εκμυστηρεύεται πως κάποτε ανήκε σε μια οικογένεια, προσπαθώντας να τον πείσει πως το να ζει σε σπίτι είναι καλύτερο από το να είναι μέλος της Αυλής. Ενώ συζητάνε, το τρένο πλησιάζει και οι δυο τους το αποφεύγουν πέφτοντας στο ποτάμι που βρίσκεται από κάτω. Στο μεταξύ, η οικογένεια του Σκαμπ συνεχίζει να τον ψάχνει. Ο Σκαμπ και η Έιντζελ πέφτουν πάνω τους ενώ κάνουν μια ρομαντική βόλτα, και η Έιντζελ εκνευρίζεται με το γεγονός πως ο Σκαμπ παράτησε αυτή την υπέροχη οικογένεια για να γίνει Σκύλος της Αυλής, ενώ καταλαβαίνει επίσης πως ο Αλήτης είναι ο πατέρας του Σκαμπ. Την επόμενη μέρα (4η Ιουλίου), η οικογένεια πηγαίνει για πικ νικ και όταν ο Μπάστερ τους βλέπει, συνειδητοποιεί την πραγματική ταυτότητα του Σκαμπ και του ζητάει να καταστρέψει το πικ νικ ως τη δεύτερη δοκιμασία του. Ο Σκαμπ το κάνει και στη συνέχεια κατευθύνεται σε ένα στενό, όπου ο Αλήτης τον βρίσκει και του λέει να επιστρέψει στο σπίτι. Ο Σκαμπ αρνείται να το κάνει και επιλέγει να μείνει με τον Μπάστερ, με τον Αλήτη να φεύγει αφού του λέει πρώτα πως όταν καταλάβει και θα θέλει να επιστρέψει, η πόρτα του σπιτιού θα είναι ανοικτή. Ο Μπάστερ, ευχαριστημένος με αυτή την εξέλιξη, ανακηρύσσει κι επίσημα τον Σκαμπ μέλος της Αυλής και του αφαιρεί το κολάρο του. Ο Σκαμπ γιορτάζει την ελευθερία του αλλά η Έιντζελ, εκνευρισμένη μαζί του, τον επιπλήττει για τον τρόπο που φέρθηκε στον πατέρα του και του θυμίζει πως η οικογένειά του τον αγαπάει. Ενοχλημένος, ο Σκαμπ αποκαλύπτει στην ομάδα πως η Έιντζελ προτιμά να είναι σκύλος του σπιτιού, με αποτέλεσμα ο Μπάστερ να την διώξει. Όταν εκείνη φεύγει, ο Σκαμπ την ψάχνει για να απολογηθεί. Ο Μπάστερ, θέλοντας ακόμα να εκδικηθεί τον Αλήτη, κανονίζει να πιαστεί ο Σκαμπ από τον μπόγια. Αυτό κάνει τον Σκαμπ να συνειδητοποιήσει πως έκανε λάθος κι εύχεται να μπορούσε να ήταν στο σπίτι. Η Έιντζελ τον βλέπει καθώς τον μεταφέρει ο μπόγιας και τρέχει να βρει τον Αλήτη. Ο μπόγιας βάζει τον Σκαμπ στο ίδιο κλουβί με τον Ρέγκι, ο οποίος του επιτίθεται. Ο Αλήτης φτάνει έγκαιρα και τον σώζει τόσο από τον Ρέγκι όσο και από τον μπόγια, με τον Σκαμπ να απολογείται για τη συμπεριφορά του πριν επιστρέψουν στο σπίτι. Πριν όμως πάνε σπίτι, περνάνε από την Αυλή όπου ο Σκαμπ παίρνει πίσω το κολάρο του και παγιδεύει τον Μπάστερ ως αντίποινα για την προδοσία του. Οι υπόλοιποι σκύλοι της Αυλής εγκαταλείπουν τον Μπάστερ, ενώ η Έιντζελ συνοδεύει τον Σκαμπ και τον Αλήτη στο σπίτι τους. Η οικογένεια είναι χαρούμενη με την επιστροφή του Σκαμπ, ενώ αποφασίζουν να υιοθετήσουν και την Έιντζελ. Σκοτ Γουλφ ως Σκαμπ: ο σκανδαλιάρης γιος της Λαίδης και του Αλήτη, ο οποίος μοιάζει εκπληκτικά στον πατέρα του. Είναι ένα παιχνιδιάρικο, ζωηρό, αλλά και πεισματάρικο και εγωιστικό κουτάβι, το οποίο προσπαθώντας να εκπληρώσει την επιθυμία του να ζει στους δρόμους, καταλαβαίνει πως αυτό δεν είναι ασφαλές και πως η οικογένειά του τον αγαπάει και πάντα ήθελε το καλό του. Τα τραγούδια του Σκαμπ ερμηνεύει ο Ρότζερ Μπαρτ. Αλίσα Μιλάνο ως Έιντζελ: μία θηλυκή σκυλίτσα η οποία είναι διασταύρωση Πομεράνιαν/Χάσκυ Σιβηρίας. Ανήκε κάποτε σε οικογένεια και αποτελεί το ερωτικό ενδιαφέρον του Σκαμπ. Είναι ευγενική, αλλά έχει εκρηκτική προσωπικότητα. Στο τέλος της ταινίας υιοθετείται από την οικογένεια του Σκαμπ. Τα τραγούδια της Έιντζελ ερμηνεύουν οι Σούζαν Ίγκαν και Μελίσα Μάντσεστερ. Τσαζ Παλμιντέρι ως Μπάστερ: ο αυταρχικός, σαδιστικός και κακός ηγέτης της ομάδας των σκύλων της Αυλής, ο οποίος αποτελεί διασταύρωση Ροτβάιλερ/Ντόμπερμαν. Στο παρελθόν ήταν ο προστατευόμενος του Αλήτη, με τον οποίο τώρα είναι θυμωμένος επειδή τον εγκατέλειψε για να γίνει σκύλος του σπιτιού με τη Λαίδη. Τα τραγούδια του Μπάστερ ερμηνεύει ο Τζες Χαρνέλ. Τζεφ Μπένετ ως Αλήτης: ο πατέρας του Σκαμπ, καθώς και των τριών κοριτσιών, Ανέτ, Κολέτ και Ντανιέλ, ο οποίος αποτελεί διασταύρωση Σνάουτσερ/Τερριέ. Ο Αλήτης έχει προσαρμοστεί στο να ζει στο σπίτι και παρουσιάζεται ως ένας αγαπητός, αλλά αυστηρός πατέρας που ανησυχεί για τα παιδιά του. Παίζει σημαντικό ρόλο στην ταινία, ενώ διατηρεί κάποια από τα κόλπα που χρησιμοποιούσε όσο ζούσε στους δρόμους. Ο Μπένετ χαρίζει επίσης τη φωνή του στους Τσοκ και Τράστι, τους σκύλους γείτονες και φίλους της Λαίδης και του Αλήτη οι οποίοι βοηθάνε στο να βρεθεί ο Σκαμπ, αλλά και στον μπόγια. Τζόντι Μπένσον ως Λαίδη: ένα Αμερικανικό Κόκερ Σπάνιελ, σύντροφος του Αλήτη και μητέρα των Σκαμπ, Ανέτ, Κολέτ και Ντανιέλ. Η αφέλεια που είχε στην πρώτη ταινία έχει αντικατασταθεί με την αίσθηση της υπευθυνότητας, αφού πλέον είναι μητέρα, ενώ αντιμετωπίζει τη συμπεριφορά του Σκαμπ με περισσότερη κατανόηση από ότι ο Αλήτης. Μπιλ Φαγκερμπάκε ως Μουτς: ένα Αγγλικό τσοπανόσκυλο, το οποίο είναι κουτό αλλά ενθουσιώδες. Μίκι Ρούνεϊ ως Σπάρκι: ένα Ιρλανδέζικο λυκόσκυλο, το οποίο γνώριζε τον Αλήτη όταν ζούσε στους δρόμους. Διηγείται μια ανακριβή ιστορία για εκείνον, στην οποία ο Αλήτης ξεφεύγει τον μπόγια και τελειώνει με εκείνον να πηδάει σε ένα φαράγγι και να μην τον βλέπει ποτέ ξανά κανείς. Κάθι Μοριάρτι ως Ρούμπι: ένα θηλυκό Αφγανικό λαγωνικό, το οποίο έχει αδυναμία στα κουτάβια. Μπρονσόν Πίντσοτ ως Φρανσουά: ένα τερριέ Βοστώνης με γαλλική προφορά. Ντέμπι Ντεριμπέρι και Καθ Σούσι ως Ανέτ, Ντανιέλ και Κολέτ: τα τρία ευγενικά Κόκερ Σπάνιελ κουτάβια με καθώς πρέπει συμπεριφορά, οι οποίες είναι αδελφές του Σκαμπ. Μοιάζουν πολύ στη μητέρα τους, Λαίδη, και η καθεμία φέρει κολάρο με διαφορετικό χρώμα. Είναι λεπτεπίλεπτες, τους αρέσει να κάνουν μπάνιο και δείχνουν να μην σέβονται τον Σκαμπ, τουλάχιστον μέχρι και το μέσο της ταινίας όταν αρχίζει να τους λείπει. Η Ανέτ φοράει μπλε κολάρο και συμπεριφέρεται ως το αφεντικό, η Ντανιέλ φοράει άσπρο κολάρο και είναι εριστική (όπως ο Σκαμπ), αλλά επίσης και αρκετά ανόητη, και η Κολέτ φοράει κόκκινο κολάρο κι έχει μακριά αυτιά και ψωροπερήφανη προσωπικότητα. Αν και κάποιες φορές έρχονται σε ρήξη με τον Σκαμπ, τον αγαπάνε αφού είναι αδελφός τους. Τα ονόματά τους δεν αναφέρονται στην ταινία, αλλά εμφανίζονται στους τίτλους τέλους. Νικ Τζέιμσον και Μπάρμπαρα Γκούντσον ως Τζιμ Ντίαρ και Ντάρλινγκ: οι ιδιοκτήτες της Λαίδης, του Αλήτη και των κουταβιών τους. Στο τέλος της ταινίας υιοθετούν και την Έιντζελ. Λορέντζος Φραγκούλης ως Σκαμπ (Τραγούδια: Άλεξ Παναγή) Φιόνα Τζαβάρα ως Άντζελα Γιώργος Πετρόχειλος ως Μεγάλος (Τραγούδια: Πέτρος Δαμουλής) Αργύρης Παυλίδης ως Αλήτης (Τραγούδια: Ποίμης Πέτρου) Χριστίνα Κουλουμπή ως Λαίδη (Τραγούδι: Χριστίνα Αργύρη) Ντίνος Δουλγεράκης ως Μακ Θεόδωρος Δημήτριεφ ως Πιστός Γιάννης Στεφόπουλος ως Μούργος (Τραγούδι: Ποίμης Πέτρου) Ηλίας Πλακίδης ως Σπίθας (Τραγούδι: Άλεξ Παναγή) Ανδρέας Ρήγας ως Φρανσουά (Τραγούδι: Γιάννης Φίνας) Πέρυ Ποράβου ως Ρούμπι (Τραγούδι: Χριστίνα Αργύρη) Συμμετέχουν: Θοδωρής Τσάκωνας, Σοφία Νταβαντζή, Μελίνα Πασάρη, Λένα Φραγκούλη, Γιώργος Κωνσταντής, Τέτα Κωνσταντά, Βίνα Παπαδοπούλου, Τάκης Φίνας, Έμυ Ραυτοπούλου, Μαργαρίτα Πικιώνη, Πέτρος Μαγουλάς Η Λαίδη και ο Αλήτης ΙΙ: Η περιπέτεια του Σκαμπ κυκλοφόρησε απευθείας σε βίντεο στις 27 Φεβρουαρίου 2001 σε μορφή VHS και DVD. Η ταινία επανακυκλοφόρησε στις Ηνωμένες Πολιτείες σε DVD μετά την κυκλοφορία της Πλατινένιας Έκδοσης DVD της πρώτης ταινίας, στις 20 Ιουνίου 2006. Αυτή η ειδική έκδοση αποσύρθηκε από την αγορά στις 31 Ιανουαρίου 2007. Μία νέα Ειδική Έκδοση κυκλοφόρησε σε πακέτο Blu-ray/DVD στις 21 Αυγούστου 2012. Αυτή η νέα Ειδική Έκδοση Blu-ray/DVD αποσύρθηκε από την αγορά στις 30 Απριλίου 2013. Το soundtrack της ταινίας κυκλοφόρησε από τη Walt Disney Records. Τη μουσική των τραγουδιών συνέθεσαν οι Μελίσα Μάντσεστερ και Νόρμαν Γκίμπελ. Όλη η μουσική είναι από τους Μελίσα Μάντσεστερ και Νόρμαν Γκίμπελ, εκτός όπου σημειώνεται διαφορετικά. Η Λαίδη και ο Αλήτης ΙΙ: Η περιπέτεια του Σκαμπ έλαβε γενικά μικτές κριτικές. Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 45%, βασισμένο σε 11 κριτικές. Η Λαίδη και ο Αλήτης ΙΙ: Η περιπέτεια του Σκαμπ στην The Big Cartoon DataBase Η Λαίδη και ο Αλήτης ΙΙ: Η περιπέτεια του Σκαμπ στην IMDb Η Λαίδη και ο Αλήτης ΙΙ: Η περιπέτεια του Σκαμπ στο Rotten Tomatoes